“Amekae Amewo Gblɔna Bena, Menye Mahã?”
“Amekae Amewo Gblɔna Bena, Menye Mahã?”
KRISTMAS ɖuɣi gaɖo ake. Amesiwo le xexeame katã dina be yewoaɖu dzigbezã aɖe. Ameka fe dzigbezã? Mawu fe Vi la tɔe loo alo Yudatɔ veviedonula aɖe si ɖoe be yeagbugbɔ asi atrɔ le mawusɔbɔsubɔ si nɔ anyi le efe nutoa me ŋu le fe alafa gbãtɔa me tɔ yea? Ame dahewo taʋlila alo aglãdzela aɖe si do ŋɔdzi na Roma Fiaɖufea ale gbegbe be wowui la fe dzigbezãea, alo ɖewohĩ nunyala deŋgɔ aɖe si tea gbe ɖe sidzedze ame ɖokui kple nunya lɔlɔ̃ dzi yea? Esɔ be nàbia be, ‘Ameka tututue Yesu Kristo nye?’
Yesu ŋutɔ tsɔ ɖe le alesi amewo aɖo biabia ma ŋu me. Ebia efe nusrɔ̃lawo ɣeaɖeɣi be: “Amekae amewo gblɔna bena, menye mahã?” (Marko 8:27) Nukatae wòbia nya sia? Ame geɖe trɔ le eyome xoxo. Edze fã be ame bubuwo tɔtɔ eye dzi ɖe le wo fo esime wògbe agbagba siwo wodze be yewoaɖoe fiae. Gakpe ɖe eŋu la, esime Yesu fe futɔwo tɔ gbee la, mewɔ dzesi aɖeke tso dzifo tsɔ ɖo kpe amesi wònye dzi o. Eyata le biabia ma ŋu ɖoɖo me la, nukae efe apostolowo gblɔ le amesi wònye ŋu? Wogblɔ nukpɔsusu siwo nɔ ameawo si dometɔ aɖewo: “Ðewo bena, Yohanes [amenyrɔɖetsimelae], ke bubuwo
bena, Eliya ye, eye ame aɖewo hã gblɔ bena, Yeremya, alo nyagblɔɖilawo dometɔ ɖekae.” (Mateo 16:13, 14) Womeyɔ gbɔɖiamenya geɖe siwo bɔ le Palestina ɣemaɣi ku ɖe Yesu ŋu—be enye busunyagblɔla, ameblela, aʋatsonyagblɔɖila, kple aɖaʋatɔ gɔ̃ hã—kpe ɖe eŋu o.
Nɔnɔme Vovovo Siwo Nɔ Yesu Si
Ne ɖe Yesu abia nya ma ke egbea la, ɖewohĩ agbugbɔe abia gɔ̃ hã be: “Amekae agbalẽnyalawo be menye?” Ðewohĩ ŋuɖoɖoa koe nye: Nukpɔsusu vovovowoe li. Dawid Tracy, si le Chicago fe Yunivɛsiti, gblɔ be: “Yesu nye sɔ aɖe si ame vovovowo do to mɔ vovovowo dzi.” Le fe alafa si va yi me la, agbalẽnyalawo zã hadomeŋutinunya, amegbetɔŋutinunya, kple agbalẽnyanya mɔnuwo le amesi tututu Yesu nye la fe biabiaa ŋuɖoɖo didi me. Mlɔeba, ameka tututue wosusuna be eyae Yesu nye?
Agbalẽnyala aɖewo gakpɔtɔ gblɔna be Yesu si nɔ anyi le ŋutinya me la nye Yudatɔ xexeame fe nuwuwu ŋuti nyagblɔɖila aɖe si nɔ biabiam tso amewo si be woatrɔ dzi me. Gake wogbe be yewomayɔe be Mawu fe Vi, Mesia, kple Ðela o. Wo dometɔ akpa gãtɔ ɖea ɖeklemi Biblia fe nuŋlɔɖi si ku ɖe efe dzifo tsotso kple efe tsitretsitsi ŋu. Le ame bubuwo gome la, ame aɖe si to efe agbenyuinɔnɔ kple nufiafia me fã mawusubɔsubɔ geɖe siwo wova fo fu emegbe de Kristotɔnyenye me koe Yesu nye. Eye abe alesi wogblɔe ɖe Theology Today me ene la, amewo gakpɔtɔ bua Yesu be enye “vodadadileameŋula, nunyala tsaglãlatsala, alo vivimenukpɔla manyagbalẽ; amewo nufofula, nutovowɔla si ɖea ɖeklemi hadomeɖoɖowo, alo amesi bi ɖe ayemenuwɔwɔ me, hefã efe nukpɔsusuwo ɖe amewo me, eye wòdea zi Palestina-kɔfe siwo sa ɖe aga me nɔlawo dome.”
Nukpɔsusu masɔmasɔ geɖewo hã li. Wote Yesu ŋu nya gbɔgblɔ le rap hawo, nutatawo, kple ɣeɖuɖu gɔ̃ hã me be enye ameyibɔ. * Ame bubuwo susunɛ be nyɔnue Yesu nye. Le fe 1993 fe dzomeŋɔli la, wokpɔ “Kristi,” si nye “Kristo” nyɔnutɔ si le amama, le atitsoga ŋu, le Orange Nutome Adzɔnuɖeɖefia si wowɔ le California me. Le ɣeyiɣi ma ke lɔfo me la, woɖe “Krista”—si nye “Yesu” nyɔnutɔ si woklã ɖe atitsoga ŋu—ɖe go le New York. Kpememe evea siaa fɔ nyaʋiʋli geɖe ɖe tsitre. Le fe 1999 fe gɔmedzedze la, asitsalawo te ŋu kpɔa agbalẽ “siwo fo nu tso lɔlɔ̃ si nɔ Ŋutsuvi Yesu kple efe avu Mawudɔla, dome na wo nɔewo la ŋu.” Woɖɔ wofe fomedodoa be enye esi “ʋãa ame le gbɔgbɔ me eye wòɖe alesi ŋutsuvi kple avu le klalo be yewoatsɔ yewofe agbe asa vɔe ɖe yewo nɔewo ta la fia.”
Ðe Wòle Vevie Ŋutɔŋutɔa?
Nukatae wòle be nàtsi dzi ɖe amesi Yesu nye eye wògakpɔtɔ nye la ŋu? Nusita wòle aleae nye be, le Napoleon fe nyawo nu la, “Yesu Kristo kpɔ ŋusẽ ɖe Efe amewo dzi eye woɖo toe togbɔ be mele wo gbɔ o hã.” Yesu to efe nufiafia wɔdɔɖeamedziwo kple alesi wònɔ agbee dzi kpɔ ŋusẽ ɖe ame biliɔn gbogbo aɖewo dzi anye fe akpe eve kloe enye sia. Agbalẽŋlɔla aɖe gblɔe wòsɔ be: “Ne wotsɔ asrafo siwo katã nɔ anyi kpɔ, kple fudziʋawɔla siwo katã nɔ anyi kpɔ, kple sewɔtakpekpe siwo katã de adaŋu kpɔ, kpakple fia siwo katã ɖu dzi kpɔ la katã fo fu la, womekpɔ ŋusẽ triakɔ ɖe ame fe agbenɔnɔ dzi le anyigba sia dzi nenema gbegbe kpɔ o.”
Gawu la, ehiã be nànya amesi Yesu nye va yi eye wògakpɔtɔ nye elabena akpɔ ŋusẽ ɖe wò etsɔme dzi tẽ. Mɔnukpɔkpɔ su asiwò be nava zu dzifodziɖuɖu aɖe si woɖo anyi—si nye Mawu fe Fiaɖufe si dzi ɖum Yesu le—la tevi. Woagbugbɔ míafe ɣletinyigba si ɖo xaxa me la fe nu gbagbe fomevi vovovoawo kple wo nɔfewo fe ŋutikɔkɔe ado nɛ le Yesu fe mɔfiafia nu. Biblia fe nyagblɔɖiwo ka ɖe edzi na mí be Yesu fe Fiaɖufe ana nuɖuɖu dɔwuitɔwo, akpɔ ame dahewo ta, ada gbe le dɔnɔwo ŋu, ahagbɔ agbe ame kukuwo.
Àdi be yeanya amesi fomevi anye dziɖuɖu sia si míehiã vevie la fe dziɖula godoo. Nyati si kplɔe ɖo akpe ɖe ŋuwò nàse amesi tututu Yesu nye la gɔme.
[Etenuŋɔŋlɔ]
^ mm. 8 Ku ɖe Yesu fe dzedzeme ŋutɔŋutɔ ŋu la, kpɔ nyati si nye “Aleke Yesu fe Dzedzeme Le?,” le December 8, 1998 fe Eŋlisigbe me Nyɔ! me.
ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn